
Сабийхэмрэ дунеймрэ
Дыкъэзыухъуреихь дунейм и щIыуэпсыр хъумэным теухуауэ лэжьыгъэ купщIафIэ къыщрахьэлIэ Тэрч дэт Сабий творчествэмкIэ центрым натуралист ныбжьыщIэхэм щадэлажьэ и къудамэм. Абы йокIуалIэ сабий 200-м нэс.
Школ программэм ипкъ иткIэ, бгъэдалъхьэ щIэныгъэм къыдэкIуэу, цIыкIухэм куууэ ядж биологием, ботаникэм, зоологием, географием, экологием теухуа дерсхэр, ди щIыуэпс дахэмрэ абы щыпсэу псэущхьэхэмрэ хъумэным ехьэлIа акцэхэри щIэх-щIэхыурэ ирагъэкIуэкI. Абыхэм ящыщу я цIэ къипIуэ хъунущ «Уи гум хуабагъэ игъэлъ», «Дунейм и зэхэлъыкIэ», «КъэкIыгъэхэм я махуэ» фIэщыгъэхэм щIэту кърахьэлIа Iуэхухэр. Ахэр теухуащ гущIэгъуншэу унэм ирахуу уэрамым къыдэна хьэхэм, джэдухэм яхудиIэн хуей гулъытэм, ди щIыналъэм къыщыкI къэкIыгъэ гъэщIэгъуэнхэм, нэгъуэщIхэми.
«Юннатхэм я станцым» гъатхэпэм иригъэкIуэкIыну и мурадщ «Япэу щIым къыхэплъ удз гъэгъахэр», «Ди щIылъэм пхъэнкIийр тедгъэкъэбзыкIынщ» акцэхэр. А унэтIыныгъэхэмкIэ цIыкIухэм зытепсэлъыхьынрэ ящIэнрэ я гъунэжщ. ИужькIэ абыхэм я зэфIэкIымрэ ябгъэдэлъ щIэныгъэмрэ щагъэлъэгъуэнущ «Природэр зи нэIуасэхэр» республикэпсо зэхьэзэхуэм.
IэнатIэм и унафэщI Жамбэч Эммэрэ абы и жьауэм щIэту лажьэ егъэджакIуэ Iэзэхэмрэ я зэфIэкI псори ирахьэлIэ, къыдэкIуэтей щIэблэм щIэныгъэрэ гъэсэныгъэ тэмэмрэ ябгъэдэлъхьэным.
ЩIэблэм папщIэ
Тэрч районым гулъытэ хэха щыхуащIынущ щэнхабзэмкIэ унэхэм я лэжьыгъэр егъэфIэкIуэнымрэ спортым щIалэгъуалэ нэхъыбэ дегъэхьэхынымрэ.
Дызытехьа 2014 гъэм мы щIыпIэм ит клубхэмрэ щэнхабзэмкIэ унэхэмрэ я теплъэр ягъэдэхэнущ. Спортым и лъэныкъуэкIэ гулъытэ нэс хуащIыну я мурадщ лъэпкъ джэгукIэхэмрэ атлетикэ псынщIэмрэ.
Джылахъстэнейм и Iэтащхьэхэм къыхагъэщащ нобэкIэ яIэ IэнатIэхэм иджыри спорт утыкуи 5 — 6 къыхэгъэхъуэн зэрыхуейр. Ар къайхъулIэн папщIэ районым исщ къыдэкIуэтей щIэблэр гъуэгу тэмэм тегъэувэным хуэлажьэхэм къыхалъхьэ жэрдэмхэр мылъкукIэ къадэзыIыгъ хьэрычэтыщIэ гуащIафIэхэр.
ШЭРЭДЖ Дисэ.
